钦定古今图书集成/明伦汇编/官常典/第104卷 > 《齐炀王宪传论》同前
## 钦定古今图书集成/明伦汇编/官常典/第104卷 > 《齐炀王宪传论》同前

自两汉，逮乎魏、晋，其帝弟帝子众矣。唯楚元、河间、东
平、陈思之徒，以文儒播美，任城、琅邪以武功驰誉。何
则？体自尊极，长于宫闱，佚乐侈其心，骄贵荡其志，故
使奇才高行，终鲜于天下之士焉。齐王奇姿杰出，独
牢笼于前载，以介弟之地，居上将之贵，智勇冠世，攻
战如神。敌国系以存亡，鼎命由其轻重。比之异姓，则
方召、韩、白，何以加兹？挟震主之威，属道消之日，斯人
而婴斯戮，君子是以知周祚之不永也。昔张耳、陈馀，
宾客厮役，所居皆取卿相，而齐之文武僚吏，其后亦
多至台牧，异世同符，可谓贤矣。